HOAS rakennuttaa Valmistuu syksyllä Jätkäsaari, Helsinki, 103 asuntoa Rakennustyöt alkavat ensi vuonna Kumpula, Helsinki, n. 250 asuntoa

Myyrmäki, Vantaa, n. 100 asuntoa

Viikki, Helsinki, 60 asuntoa

Tapiola, Espoo, n. 65 asuntoa Lisäksi lähivuosina tulee rakenteille 300-400 asuntoa vuosittain

mm. Kalasatamaan, Herttoniemeen, Otaniemeen ja Myyrmäkeen

Onni uudesta opiskelupaikasta on kääntynyt monella nuorella stressiksi uudesta opiskelija-asunnosta. Helsingin seudun opiskelija-asuntosäätiö HOASin mukaan muutamassa päivässä säätiön asuntojonoon on tullut parituhatta hakemusta lisää.

Hakemusten kokonaismäärä on jo nyt historiallisen suuri, runsaat 7 000. Kuun loppuun mennessä lukumäärä todennäköisesti kasvaa vielä tuhannella. Asuntoja on kuitenkin vapautumassa syksyllä vain noin 2 500.

– Lopputulos on se, että meillä on noin 8 000 hakemusta ja karkeasti ottaen vajaalle kolmannekselle järjestyy asunto. Toki lokakuussa tilanne jossain määrin helpottuu ja asunnonsaanti on muillekin mahdollista, HOASin toimitusjohtaja Matti Tarhio sanoo.

Opiskelijan pelivara on siis vähissä. Tarhion mukaan kannattaa joka tapauksessa hakea asuntoa mahdollisimman nopeasti ja vaikka vähän kauempaa omaa opinahjoa. Unelma-asuntoaan ehtii tavoitella vielä myöhemminkin.

Moni myös katselee asuntoa kalliilta ja kilpailluilta yksityisiltä markkinoilta.

Hintakuilu yksityisten ja opiskelija-asuntojen välillä kasvaa

HOAS teetti viime vuonna hintavertailun sen omien ja vapaiden markkinoiden asuntojen välillä. Tulos oli, että säätiön asunnot Helsingissä, Espoossa ja Vantaalla olivat keskimäärin 30 prosenttia halvempia kuin yksityisillä markkinoilla.

Toimitusjohtaja pitää todennäköisenä, että tulevaisuudessa hintakuilu kasvaa entisestään, mikä taas lisää HOASin asuntojen kysyntää.

– Pääkaupunkiseudulle jatkuvasti muuttaa uusia ihmisiä ja asuntotilanne on jo pitkään ollut vaikea. Uskoisin, että hintaero tulee kasvamaan vapaisiin markkinoihin nähden, koske me olemme yleishyödyllinen säätiö.

Muissa opiskelijakaupungeissa tilanne ei ole yhtä tukala, sillä hintaerot yksityisten ja opiskelija-asuntojen välillä ovat paljon maltillisemmat.

Tontteja entistä paremmin tarjolla

Opiskelija-asuntopulaan on tulossa pientä helpotusta lähivuosina, kun HOASin uudisrakentaminen pääsee vauhtiin.

Tähän asti rakentamisen pullonkaulana on ollut pula hyvästä tonttimaasta, mutta nyt tonttien saanti kunnilta ja kaupungeilta on Tarhion mukaan helpottunut. Lähivuosina säätiö rakennuttaa 300-400 uutta asuntoa vuosittain.

-– Tällä hetkellä kunnat suhtautuvat meihin erittäin myönteisesti ja meille on tullut erittäin paljon uusia paikkoja, joihin päästään rakentamaan.

Esimerkkinä Tarhio mainitsee rakennushankkeet Tapiolassa, Kalasatamassa, Herttoniemessä ja Pasilassa, hyvien liikenneyhteyksien varrella.